አዲሱ ጠቅላይ ሚኒስትር በብሔራዊ ቤተ መንግስት የእራት ግብዣ ተደረገላቸው
አዲሱ የኢፌዴሪ ጠቅላይ ሚኒስትር ዶክተር አቢይ አህመድ ትናንት ምሽት በብሔራዊ ቤተ መንግሥት ብሔራዊ የእራት ግብዣ ተደርጎላቸዋል፡፡በእራት ግብዣው ላይ የኢፌዴሪ ፕሬዝዳንት ዶክተር ሙላቱ ተሾመንና የአፍሪካ ህብረት ኮሚሽን ሊቀመንበር ሙሳ ፋኪን  ጨምሮ የፌደራልና የክልል ከፍተኛ የመንግሥት የስራ ኃላፊዎች፣ መቀመጫቸውን አዲስ አበባ ያደረጉ ዲፕሎማቶች የሀገር ሽማግሌዎችና የሃይማኖት አባቶች ተገኝተዋል፡፡1 ሺህ 500 ታዳሚዎች በተገኙበት የእራት ግብዣ ፕሮግራም የኢፌዴሪ ፕሬዝዳንት ዶክተር ሙላቱ ተሾመ ለአዲሱ ጠቅላይ ሚኒስትር ዶክተር አቢይ አህመድ የእንኳን ደስ አለዎትና የመልካም ምኞት መግለጫ ንግግር አድርገዋል፡፡በንግግራቸውም ሰላማዊና ዴሞክራሲያዊ  የስልጣን ሽግግሩ ኢትዮጵያ ሁሌም ከሚገጥማት ችግር በራሷ አቅም መላቀቅ እንደምትችል የሚያሳይ ክስተት መሆኑን ገልጸዋል፡፡ለሀገሪቱ ዘላቂ ሰላምና ልማት ሁሉም አካላት በትብብር እንዲሰሩም ጠይቀዋል፡፡(ኢዜአ)